মিন্টো রোডে মোস্তফা মহসীন মন্টুকে নিয়ে যেদিন সভা হয়েছিল, রাত ৩টা পর্যন্ত ছিলাম। তখন তো আমি আওয়ামী লীগের ওয়ার্কিং কমিটির ১ নম্বর সদস্য ছিলাম। সভা মুলতবি হয়েছিল। কিন্তু পরদিন পত্রিকায় দেখা গেল মোস্তফা মহসীন মন্টুকে বহিষ্কার করা হয়েছে। রাত ৩টা পর্যন্ত সভা চললে তাতে সিদ্ধান্ত না হওয়ার পরও পরদিন কী করে পত্রিকায় খবর আসে? তখন তো এখনকার মতো ইলেক্ট্রনিক মিডিয়া ছিল না। ছাপারও এত সুযোগ-সুবিধা ছিল না। রাত ৮-৯টার পরের কোনো খবর পরদিন পত্রিকায় আসত না। ড. কামাল হোসেনকে যেদিন দল থেকে বহিষ্কার করা হয়, সেদিন অনেকেই খুব বড় গলায় বক্তৃতা করেছিলেন। জনাব আমির হোসেন আমু এবং আমি বলেছিলাম, অনেকেই যেমন বলছেন ড. কামাল হোসেন যেন আর কেয়ামত পর্যন্ত আওয়ামী লীগে আসতে না পারে তার ব্যবস্থা নেওয়া হোক। এটা ঠিক নয়। আর যাই হোক এত ক্ষোভ নিয়ে রাজনীতি চলে না। বহু মানুষের নিরলস পরিশ্রমে একটা দল দাঁড়ায়। হঠাৎ কারও ওপর ক্ষুব্ধ হয়ে খুব বেশি অবিচার করতে নেই। তার পরিণতি ভালো হয় না। মানুষ যখন ক্রোধে উন্মাদ হয় তখন অন্যের যুক্তি মানে না। সেদিনও মানেনি বা শোনেনি।